b'\n_START_ARTICLE_\nJulkishallinto\n_START_SECTION_\nJulkishallinnon rakenteet\n_START_PARAGRAPH_\nJulkishallinto voidaan k\xc3\xa4sitt\xc3\xa4\xc3\xa4 erityisesti valtion lains\xc3\xa4\xc3\xa4d\xc3\xa4nn\xc3\xb6ll\xc3\xa4\xc3\xa4n luomaksi hallinta- ja hallintokoneistoksi, jonka tarkoituksena on edist\xc3\xa4\xc3\xa4, auttaa, s\xc3\xa4\xc3\xa4nnell\xc3\xa4 ja valvoa kansalaisryhmien ja kansalaisten muodostamien erilaisten yhteis\xc3\xb6jen toimintaa._NEWLINE_Suomessa julkishallinto koostuu p\xc3\xa4\xc3\xa4asiassa valtion keskus-, alue- ja paikallishallinnosta sek\xc3\xa4 kuntien harjoittamasta paikallisesta kansanvaltaisesta itsehallinnosta. Suomen aluehallinto on kuntayhtym\xc3\xa4hallintoa maakuntien liittoja my\xc3\xb6ten eli v\xc3\xa4lillist\xc3\xa4 kunnallishallintoa yht\xc3\xa4 alla mainittua poikkeusta lukuun ottamatta. _NEWLINE_Monissa maissa esiintyy ensinn\xc3\xa4kin liittovaltioissa valtion keskus-, alue- ja paikallishallinnon ja v\xc3\xa4litt\xc3\xb6m\xc3\xa4n ja v\xc3\xa4lillisen paikallisen itsehallinnon lis\xc3\xa4ksi osavaltioiden keskus-, piiri- ja paikallishallintoa. On my\xc3\xb6s lukuisia sin\xc3\xa4ns\xc3\xa4 yhten\xc3\xa4isvaltioita Suomen tapaan, joissa kuitenkin toimii Suomen olosuhteista poiketen erityinen vaaleilla valittujen edustajien hallinnoima ja kenties my\xc3\xb6s oman verotusoikeutensa omaava alueellinen itsehallinto. N\xc3\xa4in on asian laita esimerkiksi kaikissa muissa kolmessa suuressa Pohjoismaassa. Suomessa tuollainen ratkaisu on voimassa perustuslains\xc3\xa4\xc3\xa4d\xc3\xa4nn\xc3\xb6n tasoisin erityisj\xc3\xa4rjestelyin vain autonomisessa Ahvenanmaan maakunnassa._NEWLINE_Maailmassa on my\xc3\xb6s maita, joissa Suomen oloista poiketen kunnallinen itsehallinto on heikkoa valtiosta tyystin riippuvaisena tai sit\xc3\xa4 tuskin edes on.\n_START_SECTION_\nJulkishallinnon hierarkia\n_START_PARAGRAPH_\nValtion hallinnon ylimm\xc3\xa4t elimet koostuvat ministeri\xc3\xb6ist\xc3\xa4 ja niiden alapuolella toimivista valtakunnallisista tai alueellista virastoista, joista monilla on my\xc3\xb6s paikallisia organisaatioitaan._NEWLINE_Suomessa aluetasolla toimii niin valtion aluehallintoviranomaisia kuin v\xc3\xa4lillist\xc3\xa4 kunnallista itsehallintoa kuntayhtyminen muodossa. L\xc3\xa4\xc3\xa4nit on Suomesta lakkautettu aikaisempina valtion yleisin\xc3\xa4 alueellisina hallintoviranomaisina. My\xc3\xb6s evankelisluterilaisen ja ortodoksisen kirkon hallinto on er\xc3\xa4ilt\xc3\xa4 osin j\xc3\xa4rjestetty julkishallinnon tapaan valtion my\xc3\xb6nnetty\xc3\xa4 niille kansankirkon aseman ja siten verotusoikeuden. Julkishallintoa muistuttavat my\xc3\xb6s esimerkiksi vuoden 2010 alusta itsen\xc3\xa4isin\xc3\xa4 julkisoikeudellisina yhteis\xc3\xb6in\xc3\xa4 toimivat  yliopistot, Suomen Pankki, Kansanel\xc3\xa4kelaitos ja lukuiset muut erityiset yhteis\xc3\xb6t._NEWLINE_Julkishallinnon hierarkiaan on vaikeaa sijoittaa muun muassa valtion ja kuntien osakeyhti\xc3\xb6muodossa harjoittamaa toimintaa, vaikka Suomen kunnat nyttemmin muodostavatkin lakis\xc3\xa4\xc3\xa4teisesti kaikki hallinnassaan olevat organisaatiot kattavia konserneja ja vaikka konsernimalli on tunnettu my\xc3\xb6s maan valtion keskushallinnossa ja sen harjoittaman omistajaohjauksen piiriss\xc3\xa4.\n_START_SECTION_\nJulkishallinnon teht\xc3\xa4vist\xc3\xa4\n_START_PARAGRAPH_\nJulkishallinto kapeassa mieless\xc3\xa4 k\xc3\xa4ytt\xc3\xa4\xc3\xa4 julkista valtaa lains\xc3\xa4\xc3\xa4d\xc3\xa4nn\xc3\xb6n rajoissa. Julkishallinto suunnittelee ja valmistelee kansan demokraattisesti valitsemien edustajien eli kansanedustajien ja kunnanvaltuutettujen p\xc3\xa4\xc3\xa4t\xc3\xb6ksi\xc3\xa4 ja panee niit\xc3\xa4 toimeen. Se my\xc3\xb6s kilpailuttaa ja tilaa hy\xc3\xb6dykkeit\xc3\xa4 - niin tavaroita kuin palveluja - eri tahoilta sek\xc3\xa4 tuottaa hy\xc3\xb6dykkeit\xc3\xa4 my\xc3\xb6s itse. Julkishallinto my\xc3\xb6s s\xc3\xa4\xc3\xa4ntelee muun muassa moninaisia elinkeinoja, teknisten normien noudattamista sek\xc3\xa4 kansalaisten k\xc3\xa4ytt\xc3\xa4ytymisen muotoja sek\xc3\xa4 arvioi, kontrolloi ja valvoo, mit\xc3\xa4 lopulta tapahtuu. Huomattava osa julkishallinnon toimenpiteist\xc3\xa4 korjaa olosuhteita siihen suuntaan, joihin niiden on haluttu kenties jo alun perin kehkeytyv\xc3\xa4n._NEWLINE_Suomen julkishallinto hankkii julkisyhteis\xc3\xb6ille ja monilla muille tahoille rahoitusta, v\xc3\xa4litt\xc3\xa4\xc3\xa4 rahavirtoja Euroopan unionista ja unionille sek\xc3\xa4 rahoittaa lukuisia tahoja maan kansantaloudessa.\n_START_SECTION_\nJulkishallinto ja julkinen johtaminen\n_START_PARAGRAPH_\nV\xc3\xa4hitellen, vuosikymmenten kuluessa, Suomessa on suodattunut vaikutteita yksityiselt\xc3\xa4 sektorilta ja erityisesti kansainv\xc3\xa4lisest\xc3\xa4 yritysmaailmasta ja sen kehityst\xc3\xa4 heijastelevasta liiketaloustieteellisest\xc3\xa4 eli kauppatieteellisest\xc3\xa4 tutkimuksesta julkishallinnon kehitt\xc3\xa4miseen. Er\xc3\xa4s tuon suodattumisen nimekkeist\xc3\xa4 on julkinen johtaminen, joka on suora k\xc3\xa4\xc3\xa4nn\xc3\xb6slaina englannin kielest\xc3\xa4 alkuper\xc3\xa4n\xc3\xa4\xc3\xa4n ilmaus public management._NEWLINE_Erityisesti 1970-luvulta alkaen globaalisesti yleistyneen\xc3\xa4 niin sanottuna uutena julkisjohtamisena, New Public Managementina eli lyhennenimekett\xc3\xa4 k\xc3\xa4ytt\xc3\xa4en NPM:n\xc3\xa4 julkisjohtamisella on ollut sek\xc3\xa4 ylist\xc3\xa4j\xc3\xa4ns\xc3\xa4 ett\xc3\xa4 arvostelijansa.'